b'\n_START_ARTICLE_\nAli Carter\n_START_SECTION_\nKarriere\n_START_PARAGRAPH_\nAli Carter er f\xc3\xb8dt i Colchester i Essex. Han dukkede f\xc3\xb8rste gang for alvor op p\xc3\xa5 snookerscenen, da han i 1999 efter sejr i en underturnering til Masters blev k\xc3\xa5ret som \xc3\xa5rets unge spiller. Samme \xc3\xa5r n\xc3\xa5ede han semifinalen i Grand Prix\'et, men derefter gik der otte \xc3\xa5r, inden han igen n\xc3\xa5ede en semifinale i en ranglisteturnering, nemlig i Malta Cup 2007._NEWLINE_I VM n\xc3\xa5ede han for f\xc3\xb8rste gang hovedturneringen i 2005 med blandt andet en 10-0 sejr p\xc3\xa5 vejen, men tabte derefter i f\xc3\xb8rste runde. I 2007 vandt han de to f\xc3\xb8rste kampe, heriblandt over den syvdobbelte verdensmester Stephen Hendry. I 2008 fik han sit helt store gennembrud med finalepladsen i VM. Undervejs scorede han sit f\xc3\xb8rste officielle 147-break \xe2\x88\x92 det kun sjette ved VM nogensinde, og det andet ved det \xc3\xa5rs VM, da Ronnie O\'Sullivan havde lavet et dagen inden. Undervejs til finalen slog Carter to tidligere verdensmestre, Shaun Murphy og Peter Ebdon, men i finalen m\xc3\xa5tte han give op over for O\'Sullivan, som han per marts 2018 endnu aldrig har sl\xc3\xa5et i en ranglisteturnering._NEWLINE_Carter n\xc3\xa5ede i s\xc3\xa6sonen 2008/09 frem til to semifinaler, f\xc3\xb8r han i februar 2009 vandt sin f\xc3\xb8rste ranglisteturnering med en finalesejr p\xc3\xa5 9-5 over Joe Swail i Welsh Open. Han har siden da vundet Shanghai Masters 2010, German Masters 2013 og World Open 2016, samt andre mindre turneringer._NEWLINE_Ved siden af snookerkarrieren har Ali Carter en stor interesse i luftfart. S\xc3\xa5ledes bruger han noget af sin tid p\xc3\xa5 at uddanne sig til pilot, hvilket har ledt til tilnavnet "The Captain". Han har to gange v\xc3\xa6ret ramt af kr\xc3\xa6ft i henholdsvis testiklerne og lungerne, men har begge gange vundet over sygdommen og er fortsat aktiv.'